Richard Joseph Neutra

Ričardas Džozefas Noitra (, 1892 m. balandžio 8 d. Vienoje, Austrijoje – 1970 m. balandžio 16 d. Vupertalyje, VFR) – iš Austrijos kilęs JAV architektas ir architektūros teoretikas, vienas iš internacionalinio stiliaus pradininkų Jungtinėse Amerikos Valstijose.Richard Joseph Neutra, Britannica.com. Nuoroda tikrinta 2023-04-05.

 Biografija 
Gimė žydų fabrikanto šeimoje. 1910 m. baigė gimnaziją, 1917 m. – Aukštąją techikos mokyklą Vienoje,Richard Joseph Neutra, Encyclopedia of World Biography, 2018-06-18. Iš Encyclopedia.com. Nuoroda tikrinta 2023-04-08. kur mokėsi tradicinės architektūros. Tuo pat metu lankė ir Adolfo Loso architektūros mokyklą, kur susipažino su naujausiomis architektūros tendencijomis. 1918 m. išvyko į Šveicariją, mokėsi Šveicarijos Konfederacijos aukštojoje technikos mokykloje, dirbo kraštovaizdžio architektu. Šveicarijoje susipažino su violončeliste Dione Nyderman (Dione Niedermann), kurią vėliau vedė. 1920 m. išvyko į Vokietiją, 1921 m. įsidarbino Liukenvaldės miesto statybos valdyboje, kur susitiko su vokiečių architektu Ėrichu Mendelzonu. Pakviestas Ė. Mendelzono, dirbo jo biure Berlyne, abu 1923 m. laimėjo premiją už verslo centro projektą Haifos mieste Palestinoje.Neutra, Richard Joseph, Austria-Forum, Technische Universität Graz, 2017-03-13. Nuoroda tikrinta 2023-04-06.

1923 m. emigravo į JAV. Trumpai dirbo bendrovėje „Holabird & Roche” Čikagoje ir Franko Loido Raito studijoje Viskonsine, bendravo su Luisu Henriu Salivanu. 1925 m. persikėlė gyventi į Los Andželą, kartu su tautiečiu Rudolfu Šindleriu įkūrė architektūrinę studiją.Darius Linartas, Richard Joseph Neutra, Visuotinė lietuvių enciklopedija, 2021-06-11. Nuoroda tikrinta 2023-04-08. Gavęs architekto licenciją, įgijo teisę veikti savarankiškai. Išgarsėjo, suprojektavęs Louelio gyvenamąjį namą (Lovell House) Los Andžele (1927–1929 m.); keliavo po pasaulį skaitydamas paskaitas, pakviestas architekto Jozefo Franko, prisidėjo prie Verkbundo kvartalo projektavimo Vienoje. Ketvirtojo dešimtmečio pabaigoje R. Dž. Noitra gavo JAV pilietybę, pasistatė namą ir studiją, kūrė gyvenamųjų namų projektus pagal valstybinius užsakymus.

Padaugėjus užsakymų, 1949–1964 m. bendradarbiavo su Robertu Evansu Aleksanderiu, 1966 m. su sūnumi Dionu Noitra įkūrė bendrovę „Richard and Dion Neutra Architects and Associates”. 1966–1969 m. kartu su žmona gyveno Vienoje, vėliau grįžo į Los Andželą. Mirė nuo širdies smūgio 1970 m. Vupertalyje, Vakarų Vokietijoje, į kurį buvo atvykęs apžiūrėti vieno iš savo projektų.

 Kūryba 
Internacionalinio stiliaus atstovas. Kūrybai būdinga natūralios ir dirbtinės aplinkos derinimas, didelių vidaus erdvių planavimas, aiškių geometrinių formų naudojimas. Laikėsi nuomonės, kad architektūra turi atkurti žmogaus harmoniją su gamta ir pačiu savimi, o pastatas atspindėti jo savininko gyvenseną. Skirtingai nuo daugumos savo kolegų, nesistengė primesti klientui savo idėjų, o projektuodavo pagal klientų norus, pateikdamas jiems prieš projektavimo pradžią išsamų klausimyną.

R. Dž. Noitros svarbiausias ankstyvosios kūrybos projektas, Louelio gyvenamasis namas Los Andžele, stilistiškai primena Le Korbiuzjė ir Liudvigo Myso van der Rohės pastatus Europoje, o jo padėtis kalnuotoje vietovėje atitinka F. L. Raito organinės aplinkos koncepciją. Lygi baltų sienų apdaila ir stiklo gausa galėjo turėti įtakos ir paties F. L. Raito kūrybai projektuojant „Namą virš krioklio” Pensilvanijoje. 

Ketvirtojo dešimtmečio projektuose R. Dž. Noitra savaip interpretavo internacionalinį stilių, greta stiliui įprastų medžiagų naudodamas netradicines – akmenį, raudonmedį (Koronos pradinė mokykla Bele, 1934–1935 m.; Jozefo fon Šternbergo namas San Fernando slėnyje, 1936 m.). Penktojo dešimtmečio pradžioje gavo didelį užsakymą – vyriausybės remiamą gyvenamųjų namų kvartalo projektą San Pedro rajone Los Andžele. Visi namai buvo vienodi, tačiau R. Dž. Noitra suteikė jiems individualumo, pritaikydamas kiekvieną prie reljefo. Po Antrojo pasaulinio karo sukūrė savo svarbiausius projektus, puikius internacionalinio stiliaus pavyzdžius – Kaufmano namą Palm Springse (Kaufmann Desert House, 1946–1947 m.) ir Trimeino namą Santa Barbaroje (Tremaine House, 1947–1948 m.), abu Kalifornijoje.

Šeštajame ir septintajame dešimtmečiuose projektavo biurų pastatus, bažnyčias, universitetų ir kolegijų pastatus, gyvenamuosius namus, kultūros centrus. 1959 m. suprojektavo JAV ambasados pastatą Karačyje, Pakistane, nuosavą gyvenamąjį namą Los Andžele (1932–1933 ir 1963–1964 m.), daugiaaukštį pastatą Los Andželo apygardos įstaigoms (Hall of Records, 1961 m.).James Stevens Curl, Neutra, Richard Joseph, A Dictionary of Architecture and Landscape Architecture, 2018-05-17. Iš Encyclopedia.com. Nuoroda tikrinta 2023-04-08.

Parašė knygų: architektūros veikalus „Kaip stato Amerika?” (Wie baut Amerika? , 1927 m.), „Išlikimas per dizainą” (Survival Through Design, 1954 m.) ir Life and Human Habitat/Mensch und Wohnen (1956 m.), autobiografiją „Gyvenimas ir forma” (Life and Shape, 1962 m.).

 Atminimo įamžinimas 
1977 m., po mirties, apdovanotas Amerikos architektūros instituto aukso medaliu.AIA Gold Medal, DesignIntelligence. Archyvuota 2021-04-20. Nuoroda tikrinta 2023-04-09. 2015 m. atidengta R. Dž. Neutrai skirta žvaigždė šlovės alėjoje Palm Springse.William Menking, Richard Neutra gets the star treatment in Palm Springs, The Architect’s Newspaper, 2015-02-13. Nuoroda tikrinta 2023-04-09. Pasifik Grove, Kalifornijoje, veikia Noitros institutas (The Neutra Institute for Survival through Design) – pelno nesiekianti privati organizacija, įkurta R. Dž. Noitros 1962 m.Richard Joseph Neutra, The Neutra Institute for Survival through Design. Nuoroda tikrinta 2023-04-09.

 Galerija 

 Literatūra 
 Arthur Drexler, Thomas S. Hines, The Architecture of Richard Neutra. From International Style to California Modern. The Museum of Modern Art, New York, 1982.
 Thomas S. Hines, Richard Neutra and the Search for Modern Architecture. Oxford University Press, New York, 1982. ISBN 0195030281
 Barbara Lamprecht, Richard Neutra: Complete Works. Taschen, 2000. ISBN 3822866229
 Barbara Lamprecht, Richard Neutra, 1892–1970: Survival Through Design. Taschen, 2004. ISBN 3822827738.
 Sylvia Lavin, Form Follows Libido: Architecture and Richard Neutra in a Psychoanalytic Culture. MIT Press, 2005. ISBN 0262122685.

 Šaltiniai 

Kategorija:JAV architektai